Diari Oficial de la Generalitat Valenciana


Sumari del DOGV 3675, del 27-01-2000 (2000/324)

Informació pública de l'existència i activitats de la Fundació Oftalmológica del Mediterráneo de la Comunidad Valenciana i de la Fundació Instituto de Propietarios Extranjeros de la Comunidad Valenciana.
-----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3675

Data del DOGV
:   27-01-2000

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2000/324


Organisme emissor
:   Conselleria de Justícia i Administracions Públiques

Tipus de document
:   Anunci

Informació pública de l'existència i activitats de la Fundació Oftalmológica del Mediterráneo de la Comunidad Valenciana i de la Fundació Instituto de Propietarios Extranjeros de la Comunidad Valenciana. [2000/M324]
  
En compliment d'allò que s'ha disposat en l'article 29.h) de la Llei 8/1998, de 9 de desembre, de la Generalitat Valenciana, de Fundacions de la Comunitat Valenciana, en què s'estableix com a funció específica del Protectorat «donar publicitat a l'existència i activitats de les fundacions», s'indica el següent:
  
Primer
  
Que per la Resolució de data 17 de novembre de 1999, de la secretària general de la Conselleria de Justícia i Administracions Públiques, es va inscriure en el Registre de Fundacions de la Comunitat Valenciana, la Fundació Oftalmológica del Mediterráneo de la Comunidad Valenciana, classificada com de caràcter científic, i és el seu objecte, segons l'article 6 dels seus Estatuts, l'impuls, la promoció i l'afavoriment de la investigació cientificotècnica en l'àmbit de la medicina oftalmològica, el desenrotllament de noves tecnologies, l'atenció en general de la salut ocular, fonamentalment des de la perspectiva preventiva, així com la cooperació al desenrotllament de tercers països en matèria sociosanitària.
  
A tal efecte, el patronat de la fundació podrà dur a terme tot tipus d'activitats, directament, mitjançant convenis de col·laboració o semblants, o bé mitjançant gestió indirecta prèvia la contractació que s'estime convenient amb terceres persones.
  
A títol merament enunciatiu, la fundació podrà:
  
a) Promoure, convocar, organitzar i resoldre convocatòria de beques, premis i, en general, ajudes econòmiques, de caràcter nacional i internacional, especialment per a la formació clínica, docent i investigadora en l'àmbit del fi fundacional, així com la interrelació amb la universitat.
  
b) Vetlar per l'orientació significativa de la investigació aplicada a la millora de la pràctica clínica i qualitat assistencial.
  
c) Garantir l'observança dels imperatius ètics i la deontologia professional.
  
d) Facilitar el finançament, administració i gestió del procés d'investigació.
  
e) Facilitar i promoure la docència i preparació dels postgraduats i investigadors per a la seua formació continuada, complementant els plans generals de docència mèdica especialitzada acreditats als hospitals, i els programes de docència postgraduada existents a la universitat.
  
f) Col·laborar en projectes de noves tecnologies amb altres institucions.
  
g) Cooperar per mitjà de convenis i altres formes de concert amb organismes nacionals i internacionals, així com concórrer a les convocatòries d'ajudes i subvencions per a la realització de les activitats fundacionals.
  
h) Cooperar per mitjà de convenis i altres formes de concert amb institucions sanitàries o docents nacionals o estrangeres.
  
i) Promoure, organitzar i realitzar conferències, congressos, meses, seminaris, xarrades, col·loquis, debats, etc.
  
j) Realitzar estudis de camp i elaborar estadístiques sobre la situació de la salut ocular en la Comunitat Valenciana i en altres territoris de l'estat o de l'estranger, que permeten a les autoritats i institucions, públiques i privades, titulars o prestadores dels serveis sanitaris corresponents, avaluar dits resultats i, en funció d'aquests, disposar els recursos necessaris per a atendre les situacions de necessitat detectades.
  
k) Proposar a les autoritats i institucions abans mencionades la realització de campanyes informatives així com de prevenció de la ceguesa, singularment en relació amb oculopaties d'atenció prioritària, tals com l'ambliopia infantil, el glaucoma i les retinopaties diabètiques i analitzar els resultats de les citades campanyes.
  
l) Desenrotllar línies d'investigació que donen resposta a problemes genèrics amb implicació social encara no resolts.
  
m) Facilitar l'accés de la població en general als nous tractaments i tecnologies actuals i futurs.
  
n) Qualssevol altres que faciliten el millor èxit de l'objecte o fi fundacional.
  
Segon
  
Que per la Resolució de data 4 de novembre de 1999, de la secretària general de la Conselleria de Justícia i Administracions Públiques, es va inscriure en el Registre de Fundacions de la Comunitat Valenciana, la Fundació Instituto de Propietarios Extranjeros de la Comunidad Valenciana, classificada com de caràcter cultural, i és el seu objecte, segons l'article 5 dels seus estatuts, la recopilació, confecció i difusió d'informació cap als ciutadans europeus i altres estrangers, compradors i propietaris d'habitatges, residents o no residents, per a fomentar l'assentament de persones d'altres països, fer l'adquisició i estada més fàcil i ajudar aquestes persones a integrar-se i participar en la societat espanyola. El fi suprem de la fundació és fomentar la ciutadania europea. Per al desenrotllament de l'activitat de la fundació, es duran a terme les següents funcions:
  
a) Estudiar totes les facetes de l'assentament dels ciutadans europeus i altres estrangers, organitzar o participar en cursos, seminaris o altres reunions per a estudiar aquest fenomen social.
  
b) Recopilar tota la informació sobre aquest tema, elaborar i confeccionar resums d'aquesta informació.
  
c) Traduir els resums en diversos idiomes.
  
d) Obrir o col·laborar amb oficines locals d'informació cap als estrangers, preparar i ajudar els empleats en aquestes oficines.
  
e) Difondre la informació recopilada en totes les formes possibles i aconsellables, per via de les oficines locals o directament als usuaris, en el nom de la fundació, per convenis amb associacions o empreses o en nom de societats mercantils on la fundació tinga participació.
  
f) La informació bàsica i general ha de ser gratuïta per als usuaris, però la fundació pot organitzar sistemes d'informació més extensa i serveis amb retribució econòmica.
  
g) Col·laboració i ajuda a les associacions o agrupacions dels europeus i altres estrangers.
  
h) Firma de convenis de col·laboració amb òrgans polítics de nivell local, provincial, regional, nacional i europeu, amb qualsevol part de l'administració pública i amb empreses privades i associacions.
  
i) Prendre qualsevol altra iniciativa que promoga els fins de la fundació